Amânare o lună în cazul Rovanei Plumb, ministrul deputat pentru care procurorii cer ridicarea imunității.

Aleşii au găsit o chichiţă în legea răspunderii ministeriale care le permite să-şi ia un răgaz de o lună înainte de a vota.

Deputaţii din Comisia juridică au decis că au nevoie de 14 zile pentru a studia dosarul şi pentru a se documenta. După acest termen, mai vor alte 14 zile pentru a întocmi raportul. Ei vor cere acum conducerii Camerei Deputaţilor să le ofere acest răgaz.

DNA solicită începerea urmăririi penale pentru ministrul Rovana Plumb în dosarul Insula Belina. Procurorii o acuză de complicitate la abuz în serviciu. Dosarul o vizează şi pe Sevil Shhaideh, vicepremier şi ministru al Dezvoltării.

Potrivit procurorilor, părţi din Insula Belina şi Braţul Pavel au fost trecute ilegal din proprietatea statului în administrarea Consiliului Judeţean Teleorman.